– Det begynte med en venninne som utfordret butikker til å gi bort julekurver til de som trengte det. Da tenkte jeg at vi kunne bidra også, sier Roger Hay. Han er skipper og eier av båten «Maja 1».

Og bidra – det skal de. Det startet med 100 kilo torskefilet til de som trenger det, men allerede har kiloene doblet seg.

– De fleste vil vel ha filet, sier Hay.

– Vi klarer oss uten

Innlegget ble lagt ut på båten Majas Facebook-side, for å lettere nå ut til de som trenger hjelp i jula.

Slik ser Facebook-innlegget ut. Foto: Skjermdump

– Det var mange som synes dette var flott. Dessverre var det ikke mange som meldte sin interesse for å være mottaker. Det er nok mange som synes det er flaut å si at de har det vanskelig, sier Hay.

Men som tiden har gått har flere og flere takket ja til den gavmilde skipperens tilbud.

– Vi har passert de 100 kiloene nå, men vi har ikke lyst til å si nei til folk heller, ler han.

– Men dette er jo det du lever av?

– Vi har en kvote på over 100 tonn i året, og det blir sikkert 60 tonn med torsk i år- 200-300 kilo torsk klarer vi oss uten, sier Hay.

Stor giverglede

Nordmenn gir stadig mer enn før. Det merket også TV-aksjonen 2016, som slo fjorårets innsamlingsbeløp med flere titalls millioner kroner. Og det er gjerne i jula vi blir litt ekstra gavmilde.

Daglig leder i Finnmark Røde Kors, Randi Vaage, bekrefter at mange ønsker å gjøre en innsats rundt juletider. Hun synes gaven til mannskapet på «Maja 1» er flott.

– Å gi bort juletorsk er jo et veldig bra tilbud! Det har jeg ikke hørt om tidligere, sier hun før hun fortsetter:

– For mange er jula en tid der familien samles og hygger seg sammen. Det kan være belastende å ikke kunne skape den jula man ønsker seg på grunn av manglende nettverk eller økonomiske begrensninger.

Roger Hay håper hans prosjekt vil gi ringvirkninger.

– Det var en kar som sa han skulle gjøre det samme i Tromsø. Vi håper jo at flere ønsker å gjøre det. Det er helt klart behov for det, sier Hay.

Til slutt får skipperen det uunngåelige spørsmålet:

– Har dere nok til å selv ha torsk til jul?

– Det går nok ikke tomt. Vi skal sørge for at vi har det vi selv trenger, ler han.